  Туспуктэм: Наталия Сильвестрова Наталия Сильвестрова 25-тӥ толсуре Ижкарысь «Удмурт Кенеш» огазеяськонлэн Пичи кенешезлэн пумиськоназ 2023-тӥ ар понна Трокай Борисов нимо йӧскалык премилэсь лауреатсэ сӥлы каризы. Туэ данъетэз Павел Вершинин басьтӥз. Ужрадэ ивортодэтъя «Удмуртия» агентстволэн корреспондентэз вуылӥз. Павел Вершинин кема аръёс ӵоже элькун понна политика удысын тыршиз. 1995-1999 аръёсы со Удмуртилэн кивалтэтэзлэн тӧроез луыса ужаз, 1996-1999 аръёсы Россиысь Федераци Кенешлэн улосвыллэсь быръем ёзчиез вал, 1999-2003 аръёсы – элькунысь Кун Кенешлэн тӧроезлэн нырысетӥ воштӥсез. « Та премия мыным гинэ ӧвӧл, со мынам ужан эшъёсылы но, кинэн правительствоын, Госсоветын 90-тӥ но берло аръёсы ужамы, кун понна секыт вакытэ. Мон ноку ӧй малпа, политик луо шуыса. Политика со аспӧртэм арбери, куддыръя со урод луэ, куддыръя туж тунсыко, но со калык понна ужа » Павел Вершинин, Трокай Борисов нимо йӧскалык премилэн лауреатэз. Можга ёросысь Берёзовка гуртын вордскем Павел Вершинин ёроссэ азинскон понна но трос ужаз. Кылсярысь, со Можга педколледжын лицей кылдытӥз. 10 ар ужам ӵоже сое 600-лэсь трос пиналъёс йылпумъязы, соос пӧлысь 80 процентэз – зарни но азвесь медальёсын. Тодэ вайытом, 2022-тӥ арын Трокай Борисов нимо йӧскалык премиез Александр Прохоров басьтӥз. Ватсалом, «Удмурт Кенеш» огазеяськонлэн Пичи кенешезлэн пумиськоназ лулчеберет удыслы ужасьёсты дасянъя югдур сярысь вераськизы. Тегъёс: УдмуртКенеш удмуртъёс премия данъетъёс Удмуртия  